Nytt funn begeistrer: Slik mener britiske forskere å kunne kurere kreft i fremtiden
Den nye behandlingen går ut på at hver kreftcelle i kroppen, etter hvert som sykdommen sprer seg, bærer med seg biologiske «flagg» fra den første svulsten. Ved å utvikle immunceller som angriper disse komponentene kan man drepe kreft, mener forskerne fra Francis Crick Institute i London. Det skriver The Guardian. Gunnar Sæter er professor og instituttleder ved instituttet for kreftforskning ved Oslo universitetssykehus. Han ser på den nye forskningen med stor interesse. – Dette er en av flere fronter i utviklingen av immunterapi som behandling av kreft. Akkurat denne forskningen er spennende og har stort potensial, sier han til VG.– Den siste tiden har nye, dyre medikamenter med en generell virkningsmekanisme fått mye oppmerksomhet. Disse medikamentene virker på kanskje 20 – 30 prosent, mens den nye metoden er så individualisert at den iallfall teoretisk kan fungere på absolutt alle om den blir tatt i bruk, sier Sæter. Han forklarer måten behandlingen fungerer på slik: – Immunsystemet er til for å angripe fremmede elementer i kroppen, slik som virus. Kreftceller har mutasjoner som gjør at de også er fremmede. En kreftsvulst kan utvikle seg over mange år, og får hele tiden nye mutasjoner. Endringene gjør også at ulike deler av svulsten kan se forskjellige ut for det blotte øye, sier han. Men selv om de forskjellige delene ser ulike ut, har alle kreftcellene felles komponenter som er helt like. Komponenter som er med på hele sykdomsreisen, uansett hvor langt kreften sprer seg. Det er disse komponentene de britiske forskerne mener man kan utnytte til å kurere kreft.Sæter forklarer metoden: – Forskerne har videre funnet immunceller inne i svulsten, som gjenkjenner disse komponentene. Problemet er at kroppen ikke klarer å utvikle nok av disse immuncellene som dreper kreft på egen hånd. Forskerne mener derfor at om man tar disse immuncellene ut av kroppen, formerer dem i et laboratorium og sender dem inn i kroppen igjen, vil de selv kunne finne frem til alle kreftceller i pasienten og utrydde dem. – Du kan se på det som å ta ut noen få soldater fra kroppen, skape en armé av dem i labben og sende dem inn igjen. Denne behandlingen kan kombineres med andre medikamenter som forsterker immunresponsen. Sammen blir dette en form for persontilpasset immunterapi. Se stor grafikk: De mest lovende norske selskapene, kreftmedisinene de utvikler, og hvordan medisinene skal virke.Jon Amund Kyte, overlege ved avdelingen for kreftbehandling på Oslo universitetssykehus, sier at immunterapigjennombruddet er det viktigste som har skjedd i medisin på mange år. – Denne metoden kan erstatte en del av behandlingen med vanlig cellegift, men den kan også brukes sammen med cellegiftbehandling. Det er noe av det som er mest spennende nå, og se hvordan man kan bruke disse metodene sammen på mest effektiv måte, sier Kyte. Steinar Aamdal, professor og leder ved seksjon for klinisk kreftforskning ved Radiumhospitalet på Oslo universitetssykehus, sammenligner måten Swanton har tenkt på med måten Darwin tenkte på da han utviklet evolusjonsteorien. Darwins teori bunner i at alt liv på jorden er beslektet. På samme måte mener de britiske forskerne at i hvert tilfelle av kreft, har alle sykdomscellene likhetstrekk med den første svulsten. – Dette peker ut en helt ny vei og er neste generasjons kreftbehandling. Den er basert på egenskaper i pasientens egen kreftsykdom etter persontilpasset immunterapi, sier Aamdal. – En av grunnene til at noen krefttyper, blant dem lungekreft, er så krevende å behandle, er fordi sykdommen utvikler seg raskere enn medisinene vi bruker til å bekjempe den virker, sier lederen for forskningen, professor Charlie Swanton fra The Francis Institute til The Guardian. Det finnes også en annen måte å utnytte denne kunnskapen på. Ved hjelp av genet fra den grunnleggende mutasjonen som er fellesnevner i alle kreftcellene, kan brukes til å lage en vaksine for den enkelte pasient.Forskningsleder Swanton tror oppdagelsen kan vise seg å være det neste steget innen immunterapi – og at behandlingen vil kunne funke selv på de mest alvorlige krefttypene. Sæter fra Oslo universitetssykehus forteller at Swanton er en av de fremste forskerne innen immunterapi og kreft. – Det er viktig å huske at vi ikke vet om metoden vil fungere enda. Men Swanton er en av de virkelig store, internasjonalt anerkjent kreftforskerne. Og jeg tror en klinisk utprøving av disse resultatene ikke ligger mer enn noen få år frem tid, sier han.
Britiske forskere mener de har funnet løsningen på hvordan man kan bruke kroppens eget immunforsvar til å kurere kreft.